b'\n_START_ARTICLE_\nChristian Wirth\n_START_SECTION_\nBakgrunn\n_START_PARAGRAPH_\nChristian Wirth var s\xc3\xb8nn av en b\xc3\xb8kkermester. Etter grunnskole og middelskole fikk han l\xc3\xa6re ved et sagverk. Fra 1905 til 1910 var han med i W\xc3\xbcrttembergs grenaderregiment 123. I 1910 arbeidet Wirth som politimann i Heilbronn, men flyttet snart til Stuttgart der han ble politidetektiv._NEWLINE_Under f\xc3\xb8rste verdenskrig meldte han seg til tjeneste og kjempet som offiser p\xc3\xa5 Vestfronten. Han utmerket seg i kamp og ble h\xc3\xb8yt dekorert.\n_START_SECTION_\nMellomkrigstiden\n_START_PARAGRAPH_\nEtter krigen vendte han i juni 1919 tilbake til Stuttgart og ble kort tid etter politisersjant og detektiv der._NEWLINE_Wirth giftet seg med Maria Bantel og de fikk to barn._NEWLINE_Wirth var medlem i NSDAP fra 1922 til 1923, da partiet ble forbudt. Han fornyet sitt medlemskap i 1931 og to \xc3\xa5r senere inntr\xc3\xa5dte han i SA. I 1939 ble Wirth medlem av SS og ble forfremmet i oktober dette \xc3\xa5r til SS-Obersturmf\xc3\xbchrer.\n_START_SECTION_\nKonsentrasjonsteirer\n_START_PARAGRAPH_\nI september 1941 hadde aktiviteten i T-4 avtatt sv\xc3\xa6rt, og Wirth ble overf\xc3\xb8rt til Kulm (i dag: Chelmno) for \xc3\xa5 starte gassingen av fangene der. I slutten av mars 1942 ble det daglig gasset j\xc3\xb8der i Kulm. Til dette form\xc3\xa5let ble det brukt ombygde biler._NEWLINE_Wirth var ogs\xc3\xa5 involvert i en annen leir, Belzec, der han hadde ansvaret for den tekniske siden. Kurt Gerstein fra SS bes\xc3\xb8kte Belzec og var skrekkslagent vitne til gassingen av en togtransport j\xc3\xb8der, mens Wirth viste ham en boks med gulltenner som var trukket ut av munnen p\xc3\xa5 de d\xc3\xb8de, og skr\xc3\xb8t av verdiene han daglig fikk tak i. SS-Scharf\xc3\xbchrer Erich Fuchs ble av Wirth beordret til \xc3\xa5 installere dusjhoder i brakkene for \xc3\xa5 lure j\xc3\xb8dene til \xc3\xa5 tro at det virkelig dreide seg om dusjkabinetter. Da Fuchs spurte ham hvordan han skulle f\xc3\xa5 dette til, siden det ikke fantes noe r\xc3\xb8ropplegg \xc3\xa5 feste dusjhodene til, pisket Wirth ham i avsindig raseri og beordret to andre Scharf\xc3\xbchrere, Erwin Fichtner og Johann Niemann, til \xc3\xa5 skyte Fuchs; men de klarte \xc3\xa5 snakke Wirth fra det._NEWLINE_Selvmord var strengt forbudt for fangene. En j\xc3\xb8dinne klart \xc3\xa5 smugle et barberblad med seg inn i Belzec, og hjalp en del av arbeidsj\xc3\xb8dene der med \xc3\xa5 ta sine liv ved \xc3\xa5 skj\xc3\xa6re over strupen p\xc3\xa5 dem. Hun ble straks skutt av vokterne. Wirth ergret seg stort over dette, for etter hans mening skulle hun v\xc3\xa6rt henrettet p\xc3\xa5 grusomste vis. I stedet s\xc3\xb8rget han for medisinsk behandling av de j\xc3\xb8dene som hadde overlevd selvmordsfors\xc3\xb8kene. Hans omsorg forledet dem til \xc3\xa5 tro at de skulle f\xc3\xa5 leve, noe Wirth fant um\xc3\xa5telig komisk: \xc2\xabOg de fjolsene trodde virkelig det!\xc2\xbb_NEWLINE_Etterhvert som flere leire ble planlagt, utnevnte Odilo Globocnik ham til inspekt\xc3\xb8r for leirene. For \xc3\xa5 sette opp en tredje leir, Sobib\xc3\xb3r, valgte Wirth ut to av sine underordnede fra T-4, Franz Stangl og eks-sykepleieren Michael Herman._NEWLINE_Under byggingen av Sobibor bes\xc3\xb8kte Wirth det uferdige anlegget og utf\xc3\xb8rte en rask gassing av 25 j\xc3\xb8diske slavearbeidere. Wirth likte \xc3\xa5 b\xc3\xa6re pisk og brukte den gjerne p\xc3\xa5 b\xc3\xa5de j\xc3\xb8diske fanger og voktere. Han var p\xc3\xa5 mange m\xc3\xa5ter sinnbildet p\xc3\xa5 en sadist._NEWLINE_Da en enda st\xc3\xb8rre leir, Treblinka, ble satt opp, hadde Wirth en direkte rolle i reorganiseringen da den f\xc3\xb8rste kommandanten, Irmfried Eberl, ble erstattet av Franz Stangl. I Treblinka beordret Wirth SS-mannen Erwin Kainer til \xc3\xa5 s\xc3\xb8rge for at slavearbeiderne fjernet en likhaug som l\xc3\xa5 utenfor gasskamrene. Kainer fortvilte ved synet av et fem meter dypt lag med lik under en 75 cm dyp saus av blod, larver og avf\xc3\xb8ring, og valgte \xc3\xa5 skyte seg i stedet._NEWLINE_Senere var Wirth involvert i Aktion Erntefest (= Aksjon Innh\xc3\xb8stningsfest), drapet p\xc3\xa5 de gjenv\xc3\xa6rende j\xc3\xb8diske slavearbeiderne i november 1943._NEWLINE_I Belzec bodde Wirth i et hus som ogs\xc3\xa5 tjente som kj\xc3\xb8kken for SS. Senere flyttet han til den forlatte flyplassen i Lublin, der de myrdede j\xc3\xb8denes eiendeler ble sortert. Bak huset der han bodde, stod en fabrikk for fremstilling av tj\xc3\xa6repapp. SS-mannen Erich Bauer bevitnet at han hadde sett Wirth tvinge de j\xc3\xb8diske slavearbeiderne der til \xc3\xa5 h\xc3\xa5ndtere tj\xc3\xa6ren med sine bare hender, slik at vevet ble brent vekk til de bare knoklene var synlige.\n_START_SECTION_\nD\xc3\xb8d\n_START_PARAGRAPH_\nWirth ble senere overflyttet til Trieste, der han opprettet et lite gasskammer i en forlatt rism\xc3\xb8lle ved San Sabba. Han mottok Jernkorset i april 1944, men m\xc3\xa5neden etter ble han drept av partisaner da han kj\xc3\xb8rte i \xc3\xa5pen bil i n\xc3\xa6rheten av Fiume._NEWLINE_Han ligger gravlagt p\xc3\xa5 den tyske milit\xc3\xa6rkirkeg\xc3\xa5rden ved Costermano ved Gardasj\xc3\xb8en.'